LIETUVOS RESPUBLIKOS VIDAUS REIKALŲ MINISTERIJA

Biudžetinė įstaiga, Šventaragio g. 2, LT-01510 Vilnius, tel.: (8 5) 271 7154 / 271 7178, faks. (8 5) 271 8551, el. p. bendrasisd@vrm.lt. Duomenys kaupiami ir saugomi Juridinių asmenų registre, kodas 188601464

Lietuvos Respublikos Vyriausybei	Nr.

DĖL VYRIAUSYBĖS NUTARIMO PROJEKTO

Lietuvos Respublikos vidaus reikalų ministerija teikia patikslintą pagal suinteresuotų ministerijų, institucijų ir įstaigų Lietuvos Respublikos Vyriausybės nutarimo „Dėl Lietuvos Respublikos Vyriausybės 2021 m. rugpjūčio 11 d. nutarimo Nr. 651 „Dėl Lietuvos Respublikos Vyriausybės 2020 m. vasario 26 d. nutarimo Nr. 152 „Dėl valstybės lygio ekstremaliosios situacijos paskelbimo“ pakeitimo“ pakeitimo“ projektą (toliau – Nutarimo Nr. 651 pakeitimo projektas).

Nutarimo Nr. 651 pakeitimo projekto 1.13 papunktis keičiamas atsižvelgiant į tai, kad būtina užtikrinti maitinimą tam tikrose srityse. Siūloma numatyti papildomą išimtį, kada gali būti kontaktiniu būdu teikiamos viešojo maitinimo paslaugos galimybių paso neturintiems asmenims: maistas tiekiamas išsinešti arba pristatomas fiziniams ir juridiniams asmenims kitais būdais; viešojo maitinimo paslaugos teikiamos įmonių, įstaigų ar organizacijų, kuriose vykdomas pamaininis darbas, darbuotojams šių įmonių, įstaigų ar organizacijų teritorijose ir (ar) patalpose; viešojo maitinimo paslaugos teikiamos ugdymo, socialinių paslaugų, asmens sveikatos priežiūros, krašto apsaugos, pataisos įstaigose, tardymo izoliatoriuose, Valstybės sienos apsaugos tarnybos prie Lietuvos Respublikos vidaus reikalų ministerijos Užsieniečių registracijos centre, kitose įstaigose ar jų teritorijose ir (ar) patalpose, kuriose būtina užtikrinti teisės aktuose nustatytą maitinimą, ir kai viešojo maitinimo paslaugos teikiamos tik šių įstaigų paslaugomis besinaudojantiems asmenims ir (ar) jų darbuotojams.

Nutarimo Nr. 651 pakeitimo projektu numatomos papildomos prekybos vietos, kuriose būtų teikiamos paslaugos galimybių paso neturintiems asmenims, t. y. parduotuvėse, turgavietėse, kurių pagrindinė veikla yra ir žemės ūkio technikos atsarginių dalių pardavimas (pagal Lietuvos Respublikos žemės ūkio ministerijos pasiūlymą), vaistinėse, degalinėse, turinčiose atskirą įėjimą iš lauko (įvertinant tai, kad vaistinės parduoda būtinąsias sveikatai prekes ir turės galimybę išduoti galimybių pasus, degalai laikytini būtinąja preke).

Nutarimo Nr. 651 pakeitimo projektu nustatoma, kad viešojo maitinimo paslaugos atviroje erdvėje negalės būti teikiamos, jeigu viešojo maitinimo paslaugos bus teikiamos tiek uždaroje, tiek atviroje erdvėje ir nebus galimybės užtikrinti asmenų, atitinkančių šio nutarimo 3.1.1 papunktyje ir neatitinkančių šio nutarimo 3.1.1 papunktyje nustatytus kriterijus, atskyrimą (pagal Lietuvos Respublikos ekonomikos ir inovacijų ministerijos pasiūlymą).

Nutarimo Nr. 651 pakeitimo projektu taip pat siekiama ištaisyti technines klaidas dėl nuorodų į kitus Nutarimo papunkčius.

Nutarimo Nr. 651 pakeitimo projektas skelbtas Lietuvos Respublikos Seimo teisės aktų informacinės sistemos Projektų registravimo posistemėje ir derintas su Lietuvos Respublikos sveikatos apsaugos ministerija, Lietuvos Respublikos ekonomikos ir inovacijų ministerija, Lietuvos Respublikos švietimo, mokslo ir sporto ministerija, Lietuvos Respublikos krašto apsaugos ministerija, Lietuvos Respublikos socialinės apsaugos ir darbo ministerija ir Lietuvos Respublikos teisingumo ministerija. Nutarimo Nr.651 pakeitimo projektas patikslintas pagal gautas suinteresuotų ministerijų, institucijų ir įstaigų pastabas ir pasiūlymus.

Nutarimo projektą, įvertinusi Sveikatos apsaugos ministerijos pasiūlymus, parengė Vidaus reikalų ministerijos Strateginių sprendimų paramos grupės patarėja Indrė Gasperė (tel. (8 5) 271 8500, el. p. indre.gaspere@vrm.lt).

Atsižvelgdami į tai, kad nuo 2021 m. rugsėjo 1 d. įsigaliotų Lietuvos Respublikos Vyriausybės 2020 m. vasario 26 d. nutarimo Nr. 152 „Dėl valstybės lygio ekstremaliosios situacijos paskelbimo“ nutarimo 3.2.1 papunkčio redakcija su nuorodomis į nutarimo papunkčius, kurie įsigalios tik nuo 2021 m. rugsėjo 13 d., prašome Nutarimo projektų svarstymą įtraukti į artimiausią Lietuvos Respublikos Vyriausybės posėdį.

PRIDEDAMA:

Nutarimo Nr. 651 pakeitimo projektas, 3 lapai.

Nutarimo Nr. 651 projekto lyginamasis variantas, 3 lapai.

Vidaus reikalų ministrė	Agnė Bilotaitė

I. Gasperė, tel. (8 5) 271 8500, el. p. indre.gaspere@vrm.lt